Diari Oficial de la Generalitat Valenciana


Sumari del DOGV 3535, del 09-07-1999 (1999/6423)

ORDRE de 30 de juny de 1999, de la Conselleria de Benestar Social, per a la concessió d'ajudes per a realitzar campanyes de sensibilització ciutadana en matèries relatives a la igualtat d'oportunitats entre homes i dones.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3535

Data del DOGV
:   09-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6423


Data del document
:   30-06-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * suport econòmic
    * dona
    * condició de la dona
    * ajuda pública

ORDRE de 30 de juny de 1999, de la Conselleria de Benestar Social, per a la concessió d'ajudes per a realitzar campanyes de sensibilització ciutadana en matèries relatives a la igualtat d'oportunitats entre homes i dones. [1999/X6423]
  
Exposició de motius
  
La promoció de la igualtat d'oportunitats entre homes i dones requereix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe sofreixen les dones i remoure tots aquells obstacles que impedeixen aconseguir una participació equilibrada de les dones i els homes en l'àmbit públic i privat.
  
Per a desenvolupar aquestes accions el Govern de la Generalitat Valenciana, en la seua sessió de 27 de maig de 1997, va aprovar el Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones.
  
És la Direcció General de la Dona, com a òrgan directiu de la Conselleria de Benestar Social, a qui li correspon, segons el Decret 37/1997, de 26 de febrer, del Govern Valencià, entre altres funcions, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Així doncs, des d'aquesta Direcció General han de posar-se en marxa totes aquelles accions que estiguen encaminades a establir mesures de conscienciació i sensibilització de la societat a fi d'aconseguir l'evolució progressiva de conductes socials discriminatòries. Aquestes accions han de realitzar-se des del nivell administratiu més pròxim a la realitat en què viuen les dones, la qual cosa significa implicar als ajuntaments de la Comunitat Valenciana. És per això, que es creu convenient concedir ajudes a aquests, encaminades a la realització de campanyes de sensibilització ciutadana en matèries relatives a la igualtat d'oportunitats entre homes i dones
  
En virtut de les facultats que em confereixen el Decret 37/1997, de 26 de febrer, pel que s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona,
  
ORDENE
  
Article 1
  
És objecte d'aquesta ordre la concessió d'ajudes als ajuntaments de la Comunitat Valenciana encaminades a la realització de campanyes de conscienciació i sensibilització dirigides als/es ciutadans/es, que tinguen com a finalitat contribuir a l'evolució de la conductes socials cap a estructures més igualitàries, no condicionades per estereotips sexistes on existisca un repartiment més equilibrat de les responsabilitats familiars, professionals i socials d'homes i dones.
  
Article 2
  
Aprovar la bases per les quals es regeix aquesta convocatòria, incloses com a annex I d'aquesta ordre i el model de sol·licitud per a les citades ajudes que s'adjunta com a annex II.
  
Article 3
  
La dotació econòmica de les ajudes se sufragarà a càrrec de la línia 406/000/1999 del programa 323,10 del pressupost de despeses de la Generalitat Valenciana per a l'exercici 1999. L'import global màxim de les ajudes serà de 36.942.839 de pessetes (deu milions de pessetes).
  
DISPOSICIONS FINALS
  
Primera
  
S'autoritza la directora general de la Dona perquè, en l'àmbit de les seues competències, adopte les mesures necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos, comptador des de l'endemà al de la seua publicació en el Diari Oficial de la Generalitat Valenciana, davant de la Sala del Contenciosa Administrativa del Tribunal Superior de Justícia de la Comunitat Valenciana, d'acord amb allò que s'ha disposat en els articles 10.1 a i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 30 de juny de 1999
  
La consellera de Benestar Social,
  
MARCELA MIRÓ PÉREZ
  
Annex I
  
Bases
  
Primera. Objecte de la convocatòria
  
És objecte d'aquesta convocatòria la concessió d'ajudes a ajuntaments de la Comunitat Valenciana que tinguen una població de dret superior a 20.000 habitants, perquè realitzen campanyes de sensibilització i conscienciació dirigides als/es ciutadans/es que tinguen com a finalitat contribuir a l'evolució de la conductes socials cap a estructures més igualitàries, no condicionades per estereotips sexistes on existisca un repartiment, més equilibrat de les responsabilitats familiars, professionals i socials d'homes i dones.
  
Segona. Beneficiaris/es
  
Seran beneficiaris els ajuntaments que estenguen les seues competències en l'àmbit de la Comunitat Valenciana i que tinguen una població de dret superior a 20.000 habitants.
  
Tercera. Programes subvencionats
  
Els programes que podran ser objecte de les ajudes, versaran sobre les matèries següents:
  
Programa 1: Formació del personal de la Funció Publica pertanyent als ajuntaments: llenguatge no sexista i normatiu sobre igualtat; prevenció i detecció de la violència de gènere i assetjament sexual.
  
Programa 2: Sensibilització en torn a la problemàtica i prevenció de la violència domèstica i de les agressions sexuals.
  
Programa 3: Sensibilització al conjunt de la població de la necessitat de considerar l'adquisició de joguets com una part important de la tasca educativa de la infància i la transformació dels valors tradicionalment considerats femenins o masculins en valors universals sense distinció de gèneres.
  
Programa 4: Reivindicar el paper de la dona en la vida i en la història local, potenciar el seu reconeixement públic i una presència en la memòria històrica , especialment identificar la ciutat amb noms de dones i posar els seus noms als carrers i edificis públics.
  
Quarta. Comissió avaluadora
  
Per a la selecció dels ajuntaments beneficiaris es constituirà una comissió avaluadora composta per :
  
La directora general de la Dona o persona que delegue.
  
Dues funcionàries de la Direcció General de la Dona.
  
Les coordinadores de les seus de la Direcció General de la Dona a Alacant i Castelló.
  
Cinquena. Prioritats
  
Tindran caràcter prioritari per a la concessió de les ajudes:
  
1. Que els ajuntaments cofinancen, almenys un 50% de la campanya. Valoració, fins un màxim de 10 punts.
  
2. Accions dirigides a grups definits de ciutadans/es i , especialment, al moviment associatiu femení, la joventut i a la població infantil. Valoració, fins un màxim de 10 punts.
  
3. Que el programa implique la coordinació de diverses àrees dins la mateixa organització de l'entitat local. Valoració fins un màxim de 5 punts.
  
4. Que la campanya de sensibilització presente una metodologia nova i que impliquen una participació activa de la ciutadania. Valoració, fins un màxim de 5 punts.
  
Sisena. Duració
  
Les entitats locals hauran de comprometre's a realitzar les activitats que constitueixen objecte d'aquesta convocatòria al llarg de l'exercici de 1999.
  
Setena. Quantia de les ajudes
  
L'import màxim de les ajudes serà de fins un màxim d'1.000.000 de pessetes per programa.
  
Vuitena. Presentació de sol·licituds
  
La sol·licitud d'ajuda es farà segons el model de sol·licitud que figura en l'annex II. Les entitats locals sol·licitants hauran de presentar tantes sol·licituds d'ajuda com programes de sensibilització presenten.
  
Novena. Termini de presentació de les sol·licituds
  
El termini de presentació de les sol·licituds, segons model de l'annex II, serà d'un mes, comptador a partir l'endemà de la publicaciód'aquesta ordre en el Diari Oficial de la Generalitat Valenciana.
  
Deu. Lloc de presentació de les sol·licituds
  
Les sol·licituds podran ser presentades en la seu de la Direcció General de la Dona, carrer de Nàquera núm. 9 de València; al carrer García Andreu núm. 12 d'Alacant; al carrer de l'Ensenyament núm. 10 de Castelló de la Plana; o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Onze. Documentació que han d'aportar els sol·licitants
  
A la sol·licitud, segons model annex II, caldrà adjuntar els següents documents:
  
1. Memòria explicativa de la campanya de sensibilització que realitzarà l'ajuntament, en la qual es farà constar l'objectiu del programa presentat, la seua població beneficiària, descripció de les activitats que es desenvoluparan, així com la metodologia que s'utilitzarà.
  
2. Pressupost previst d'ingressos i despeses.
  
3. Indicadors d'avaluació sobre els objectius i resultats previstos en el programa.
  
4. Certificat de l'acord del ple de l'entitat local o de la comissió de govern, en la qual conste la sol·licitud d'ajuda que es pretén obtenir, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i a les de control financer que corresponen a la Intervenció General en relació amb l'ajuda concedida.
  
Si la sol·licitud no reunira els requisits i documents que s'assenyalen en aquesta base, es requerirà l'entitat local perquè, en el termini de 10 dies, esmene la falta o adjunte els documents preceptius, amb indicació que, si no ho fera, se li tindrà per desistida en la seua petició, d'acord amb allò que s'ha establit en l'article 71 de la Llei de Règim Jurídic de les Administracions Públiques.
  
Dotze. Resolució de l'expedient
  
Les ajudes es concediran per resolució de la consellera de Benestar Social, a proposta de la comissió avaluadora, en el termini de dos mesos a partir del termini de finalització de presentació de les sol·licituds.
  
La resolució de concessió de les ajudes indicarà expressament el programa o programes subvencionats i la seua quantia.
  
Transcorregut el termini sense que hi hagués recaigut resolució expressa, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 novenbre, de Règim Jurídic de les Administracions Públiques i del Procediment Administratiu Comú.
  
La resolució es notificarà als ajuntaments interessats segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tretze. Obligacions dels beneficiaris
  
1. Realitzar l'activitat que fonamenta la concessió de la subvenció, abans del 15 de desembre de 1999.
  
2. Acreditar davant la Direcció General de la Dona la realització de l'activitat així com el compliment dels requisits i condicions que determinen la concessió de la subvenció.
  
3. Sotmetre's al control financer que escau a la Intervenció General.
  
4. Comunicar a la Direcció General de la Dona l'obtenció d'ajudes per a la mateixa finalitat, procedents de qualssevol administracions o ens públics.
  
5. Presentar una memòria justificativa de la campanya de sensibilització realitzada, on es facen constar expressament els resultats obtinguts en l'avaluació d'aquesta.
  
Catorze. Justificació i pagament de la subvenció
  
1. El pagament de la subvenció concedida es verificarà d'acord amb el següent règim:
  
a. El 40% del seu import es lliurarà immediatament, una vegada concedida la subvenció.
  
b. El 20 % s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
c. El 40 % restant serà abonat per la Generalitat Valenciana una vegada es justifique per l'entitat local beneficiària el compliment de l'objecte de l'ajuda.
  
Les justificacions a què fa referència l'apartat anterior, hauran de verificar-se com a màxim fins al 15 de desembre de 1999, mitjançant un certificat expedit per l'interventor municipal relatiu a l'aplicació dels imports corresponents, així com de l'aportació de còpia compulsada dels documents acreditatius de les despeses corrents efectivament realitzades.
  
Quinze
  
L'import de l'ajuda, en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que ha de desenvolupar l'entitat beneficiària.
  
Setze. Reintegrament de la subvenció
  
Escaurà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos, segons allò que s'ha establit en l'article 47.9 del text refós de la Llei d'Hisenda Pública Valenciana de la Generalitat Valenciana, en els següents casos:
  
a. Incompliment de l'obligació de justificació.
  
b. Obtenir la subvenció sense reunir les condicions requerides per a això.
  
c. Incompliment de la finalitat per a la qual la subvenció va ser concedida.
  
d. Incompliment de les condicions imposades als beneficiaris amb motiu de la concessió de la subvenció
  
Dèsset. Publicitat de la subvenció concedida
  
Els ajuntaments beneficiaris de les ajudes regulades per aquestes bases estaran obligats a fer constar en les publicacions i material de difusió dels programes, que aquests es troben dins del Pla d'Igualtat d'Oportunitats entre Homes i Dones 1997-2000; així mateix es farà constar la col·laboració de la Direcció General de la Dona de la Conselleria de Benestar Social i hauran de figurar expressament els seus logotips.
  
Annex II